INDOKOLÁS A RENDELETMÓDOSÍTÁSHOZ

Jászapáti Városi Önkormányzat Képviselő-testülete az épített környezet alakításáról és védelméről szóló 1997. évi LXXVIII. törvény, valamint a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési jogintézményekről szóló 314/2012. (XI. 8.) Kormányrendelet előírásait figyelembe véve, módosítani kívánja a településrendezési tervét, melynek feltétele a Helyi Építési Szabályzat és szabályozási terv, valamint a szerkezeti terv módosítása.

Az állami főépítészi hatáskörében eljáró JNKSZ Megyei Kormányhivatal Kormánymegbízotti Kabinet szakmai véleményt adott a véleményezésre benyújtott rendezési terv módosításáról, mely alapján a jóváhagyandó dokumentáció a kiegészítéseket, javításokat a végső szakmai vélemény szerint tartalmazza. A dokumentáció – melynek része a Helyi Építési Szabályzat és Szabályozási terv – eljárási és szakmai szempontból alkalmas jóváhagyásra.

A rendelet módosítását indokolta a településfejlesztési döntésekben képviselő-testületi határozattal megerősített módosítási igény.

ELŐZETES HATÁSVIZSGÁLAT

A jogalkotásról szóló 2010. évi CXXX. törvény 17. §-a alapján az előzetes hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen:

* társadalmi, gazdasági, költségvetési hatásait,
* környezeti és egészségi követelményeit,
* adminisztratív terheket befolyásoló hatásait, valamint
* a jogszabály megalkotásának szükségességét, a jogalkotás elmaradásának várható következményeit, és
* a jogszabály alkalmazásához szükséges személyi, szervezeti, tárgyi és pénzügyi feltételeket.

Társadalmi, gazdasági, költségvetési hatások:

A tervezett rendeletmódosítás lehetőséget ad egy multifunkciós sportközpont kialakítására, a meglévő kerékpárút bővítésére, szálláshely, rendezvényház kialakítására, amely beruházások növelik a város vonzerejét, bővítik a közúthálózatot, biztonságosabbá teszik a közlekedést. A rendelet módosításnak közvetlen költségvetési hatása nincs, a képviselő-testület korábbi döntésében meghatározta a településrendezési terv módosításának fedezetét.

Környezeti és egészségi követelmények:

Az alátámasztó munkarészek elkészítése során megkeresett államigazgatási szervek végső véleményükben nem éltek kifogással a rendezési terv módosításával kapcsolatban, ugyanakkor a környezeti értékeléssel kapcsolatos állásfoglalásukban jelezték, milyen szakági előírásokra kell figyelemmel lenni a beruházások megvalósítása során.

Adminisztratív terheket befolyásoló hatásai:

A rendelet módosítását a település honlapján ismertetni kell a város lakosaival, a jóváhagyott tervdokumentációt az eljárásban érintettek, valamint a záró szakmai véleményben feltüntetettek részére el kell küldeni, az egységes szerkezetű rendeletet közzé kell tenni a nemzeti jogszabálytárban.

Jogszabály megalkotásának szükségessége:

Az épített környezet alakításáról és védelméről szóló 1997. évi LXXVIII. törvény, valamint a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési jogintézményekről szóló 314/2012. (XI. 8.) Kormányrendelet rögzíti a helyi önkormányzatok építésügyi feladatait, eljárási rendjét. Ezen feladatok közé tartozik a helyi építési szabályzat megalkotása, illetve szükség szerinti módosítása.

Jogalkotás elmaradásának várható következményei:

A jogalkotás elmaradása esetén a településfejlesztési döntésekben foglaltak nem valósulhatnak meg.

A jogszabály alkalmazásához szükséges személyi, szervezeti, tárgyi és pénzügyi feltételek változatlan formában rendelkezésre állnak.